text: Stort flertal for syddansk avis-fusion
  02 oktober 2014 kl. 06.23
  63 stemte imod mediefusionen, men 245 var for, da Den Sydvestjyske Venstrepresse onsdag aften godkendte sammenlægningen med Jyske Medier og Fynske Medier.
  Seks dagblade og 47 ugeaviser i Syd- og Sønderjylland og på Fyn går sammen i den nye fusion, som får over 1.300 medarbejdere.
  Over 300 deltog i den ekstraordinære generalforsamling i Den Sydvestjyske Venstrepresse. Bestyrelse og repræsentantskab havde forinden godkendt fusionen, men fusionen har så afgørende betydning, at man ønskede godkendelse fra en ekstra-ordinær generalforsamling.
  - Nu venter der et kolossalt stykke arbejde ikke mindst for vores daglige ledelse, men også vi andre, for at få opfyldt de hensigter vi har, siger en glad formand Arne Andersen til JydskeVestkysten.
  Fusionen er lavet for at styrke grundlaget for avisdriften i regionen. De seks aviser skal fortsat være selvstændige, men der opnås besparelser i administration, trykning og distribution.
  